A4-0110/95

Ennakkoarviota parlamentin ja oikeusasiamiehen menoista ja tuloista varainhoitovuodelle 1996 koskeva päätöslauselma.

Euroopan parlamentti, joka

- ottaa huomioon 5. huhtikuuta 1995 antamansa päätöslauselman talousarvion suuntaviivoista varainhoitovuodelle 1996 ((Kyseisen istunnon pöytäkirja, osa II, kohta 5 b)): pääluokka I - Euroopan parlamentti/liite, oikeusasiamies, pääluokka II - neuvosto, pääluokka IV - yhteisön tuomioistuin, pääluokka V - tilintarkastustuomioistuin, pääluokka VI - talous- ja sosiaalikomitea ja alueiden komitea

- ottaa huomioon pääsihteerin mietinnön,

- ottaa huomioon puhemiehistön 4. huhtikuuta 1995 työjärjestyksen 22 artiklan 5 ja 6 kohdan ja 165 artiklan 1 kohdan mukaisesti laatiman alustavan esityksen varainhoitovuoden 1996 ennakkoarvioksi,

- ottaa huomioon budjettivaliokunnan mietinnön (A4-0110/95),

I. YLEISTÄ

1. Palauttaa mieliin, että vuoden 1996 talousarviomenettely kuuluu 1993/1999 rahoitusnäkymissä laadittuun varainhoidolliseen kehykseen, sellaisena kuin se on tarkistettuna 29. marraskuuta 1994 noudattaen 29. lokakuuta 1993 tehdyn toimielinten välisen sopimuksen 24 artiklan määräyksiä varainhoidon kurinalaisuudesta ja talousarviomenettelyn kehittämisestä ((EYVL C 331, 7.12.1993, s. 1));

2. Huomauttaa tässä yhteydessä seuraavaa:

- talousarviomäärärahoja on käytettävä moitteettoman varainhoidon ja erityisesti kustannussäästöjen ja kannattavuuden periaatteita noudattaen;

- voimassa olevien rahoitusnäkymien otsakkeessa 5 menojen kasvu arvioidaan 4,2 %:ksi nykyisillä hinnoilla;

- tämä kasvuvauhti, jota on korjattu eläkemenojen ennustetun 14,31 %:n kasvun mukaisesti, arvioidaan 3,5 %:ksi;

- arvioitu vuosittainen inflaatiovauhti on 2,7 % ja muutokset valuuttakursseissa, julkisten palvelujen hinnoissa ja tiettyjen palvelujen kuluttajaindekseissä saattavat vaikuttaa tiettyjen menojen määrään;

- anottujen määrärahojen laskemisessa käytetty vaihtokurssi BEF/ECU on 2,76 % alempi kuin vuoden 1995 talousarvion laatimisessa käytetty kurssi;

- koska parlamentin jäsenten määrä lisääntyi 626:een Euroopan parlamentin vaalien ja laajentumisen johdosta sekä parlamentin elinten työtä koskevien järjestelyjen vuoksi ei ole mahdollista välittömästi verrata tiettyjen alojen määrärahoja varainhoitovuosina 1995 ja 1996;

3. Korostaa, että alustavaan esitykseen ennakkoarvioksi on liitetty analyyttinen talousarvio ja kertomus henkilöstöpolitiikasta vuoden 1996 talousarvion suuntaviivoissa esitetyn sitä koskevan pyynnön mukaisesti;

4. Vahvistaa pöytäkirjan liitteenä olevan parlamentin ennakkoarvion varainhoitovuodelle 1996, jonka menot ovat 762 439 800 ecua ja omat tulot ovat

51 857 000 ecua; arvio uudelleen käytettävistä varoista on 1 701 000 ecua;

II. HALLINTOKAAVIO

5. Palauttaa mieliin, että korjaavaan ja täydentävään lisätalousarvioon 1/95 liitetyssä pääsihteeristön hallintokaaviossa oli 7,45 %:n lisäys; arvioi, että lisätarpeet olisi tyydytettävä parlamentin yksiköissä jo työskentelevän henkilöstön uudelleensijoittamisella ja liikkumisella, mukaan lukien ulkoisten tiedotustoimistojen henkilöstö; tämä henkilöstön hallinta edellyttää henkilöstömäärää kuvaavassa taulukossa esitettyjen eri virkojen syvällistä analyysiä ja johdonmukaista ja jatkuvaa toimintaa ammattikoulutuksen alalla, mikä mahdollistaa henkisen pääoman kannattavuuden lisäämisen;

6. Ilmoittaa, että pääsihteerin kertomuksessa todetaan, että virkakohtaisesta toimien arvioinnista, jota on kokeiltu ulkopuolisten asiantuntijoiden toiminnan kautta ei ole saatu toivottuja tuloksia; korostaa tässä yhteydessä, että laadullisen lähestymistavan «työtyytyväisyys» on oltava toissijainen «toimielimen etu» -periaatteeseen ja sen asemaan unionin toimielinjärjestemään nähden;

7. Palauttaa lisäksi mieliin, että Euroopan unionista tehdyn sopimuksen voimaantulosta lähtien uusien lainsäädäntöprosessien käyttöönottamisella ja talousarviomenettelyn kehittämisellä on suoria vaikutuksia parlamentin töiden järjestämiseen ja sen johdosta parlamentin kaikkeen toimintaan; nämä menettelyt järjestetään vuosittain ohjelman avulla; tämän ohjelman tuloksena olevien lainsäädäntöehdotusten tarkastelu käsittää suuren joukon unionin etuja ja korostaa mm. tutkimuksen ja dokumentaation tarvetta; tutkimusvaatimusten tulkinta hallinnollisten tehtävien tasolla ei saisi rohkaista rinnakkaispalvelujen luomista, vaan synergiaa pääsihteeristössä; palauttaa tässä yhteydessä mieliin päätöslauselmansa 5. huhtikuuta 1995 vuoden 1996 talousarviota koskevista suuntaviivoista;

8. Pitää näissä olosuhteissa välttämättömänä ottaa uudelleen varainhoitovuodelle 1996 vuoden 1995 talousarviossa, mukaan lukien korjaava ja täydentävä lisätalousarvio 1/95, hyväksytyn henkilöstömäärää kuvaavan taulukon koko henkilöstömäärä ja jatkaa tointen arviointia asianmukaisin keinoin, joilla otetaan huomioon sekä toimielinten vaatimukset että uudet henkilöstön hallintamenetelmät; katsoo, että tämä hallinta ei saa sulkea pois uusia työmuotoja ja sen olisi otettava huomioon uusien teknologioiden tarjoamat välineet vaikuttamatta kuitenkaan haitallisesti toimielimen erityiseen rooliin; panee merkille toimielimen mahdollisesti saavuttaman edun, jos aletaan uudelleen ottamaan palvelukseen paikallista henkilöstöä voimassa olevien säännösten asettamissa rajoissa ja niitä yksiköitä varten, joiden osalta pääsihteeri toimivaltaisten laitosten suuntaviivojen mukaisesti päättää näin tehtävän, asianomaisen pääosaston pyynnöstä, johon on liitetty perustelut, sekä henkilöstöasioista vastaavan pääosaston ehdotuksesta;

9. Haluaa tässä yhteydessä pyytää pääsihteeriä laatimaan ennen talousarvioesityksen ensimmäistä käsittelyä arviointikertomuksen lainsäädäntörungon toimivuudesta ja toiminnallisista vaatimuksista, jotka ovat ilmenneet yhteispäätösmenettelyn mukana ja tarkastamaan erityisesti mahdollisen tarpeen tehdä uusia rinnastuksia olemassa olevien tai mahdollisesti perustettavien eri yksikköjen välillä;

10. Täsmentää tässä yhteydessä, että on tarpeen tutkia mahdollisuutta toteuttaa toimielinten välistä yhteistyötä osana niitä järjestelyjä, joita henkilöstösäännöt tarjoavat; pyytää tämän vuoksi pääsihteeriä esittämään ennen talousarvioesityksen ensimmäistä käsittelyä pääsihteeristön yksikköjen organisaatiokaavion, jonka avulla olisi mahdollista tunnistaa ne yksiköt, jotka voisivat osallistua toimielinten väliseen yhteistyöhön; muistuttaa tämän johdosta toimielinten välisestä yhteistyöstä 4. huhtikuuta 1995 käydyn kolmen osapuolen vuoropuhelun tuloksista;

11. Hyväksyy tämän johdosta seuraavien palkkaluokkien korottamista koskevat määrärahat: 4 A5:tä A4:ksi, 10 A6:ta A5:ksi, 4 B2:ta B1:ksi, 54 C2:ta C1:ksi, 16 C3:a C2:ksi, 4 C4:ää C3:ksi, 9 D2:ta D1:ksi, 15 LA5:tä LA4:ksi, 1 tilapäinen A6 tilapäiseksi A5:ksi, 2 A7:ää A6:ksi sitoutumattomien jäsenten sihteeristössä sekä 2 «ad personam -ylennystä»: 1 LA4 LA3:ksi ja 1 C1 B3:ksi;

12. Katsoo lisäksi, että henkilöstön siirtyminen ura-alueelta toiselle, mistä annetaan määräykset henkilöstösäännöissä, on toteutettava asianmukaisin menettelyin ja erityisesti luonteeltaan yleisillä sisäisillä kilpailuilla; korostaa, että tämä lähestymistapa ei aseta kyseenalaiseksi viime varainhoitovuosina vahvistettua urasuunnittelujärjestelmää;

III. MÄÄRÄRAHOJEN SIIRTÄMINEN

13. Muistuttaa täsmentäneensä vuoden 1996 talousarvion suuntaviivoja koskevassa päätöslauselmassaan 5. huhtikuuta 1995, että se käyttää vuoden 1994 talousarviomäärärahojen toteuttamistuloksia ohjeena vahvistaessaan määrärahoja eri budjettikohtiin;

14. Vahvistaa osaston 1 «toimielinten henkilökuntaan liittyvät menot» määrärahat ja erityisesti: alamomentti 1005 «viran hoitoon liittyvät erityiset matkakorvaukset» 1 100 000 ecua; alamomentti 1172/2 «muut ulkopuolisilla teetettävät käännös- ja konekirjoituspalvelut ja -työt» (sanatarkkojen istuntoselostusten kääntäminen) 4 miljoonaa ecua ja vahvistaa 500 000 ecun määrärahan kyseisen alamomentin perusteella lukuun 100; korottaa kiinteän vähennyksen 4,5 %:iin ja mukauttaa vastaavasti luvun 11 kyseisiä menoja;

15. Palauttaa mieliin parlamentin valiokunnan lausunnon väliaikaisen rakennuksen vuokraamisesta Strasbourgissa; ottaa sen johdosta alamomenttiin 2000/2 «vuokrat» yhteensä 13 985 000 ecun määrärahan, momenttiin 202/2 «vesi, kaasu, sähkö, lämmitys» 1 152 000 ecun määrärahan ja momenttiin 203/2 «siivous ja kunnossapito» 3 997 000 ecun määrärahan;

16. Ottaa momenttiin 203 «siivous ja kunnossapito» kolmanteen luetelmakohtaan «Bryssel» 7 326 000 ecun määrärahan ja vahvistaa vuodelle 1997 suunnitellun luopumisen kaikista Brysselissä sijaitsevista kiinteistöistä, lukuun ottamatta Montoyer ja Espace Léopold rakennuksia, parlamentin kiinteistöpolitiikkaa koskevan päätöslauselman 5. huhtikuuta 1990 mukaisesti (( EYVL C 113, 7.5.1990, s. 138));

17. Ottaa momenttiin 204 «toimitilojen kunnostaminen» kolmanteen luetelmakohtaan «Bryssel» 7 500 000 ecun määrärahan, joka on perusteltu ottaen huomioon tiettyjen kunnostustöiden todellisen aikataulun;

18. Ottaa momenttiin 205 «kiinteistöjen turvallisuus ja valvonta» kolmanteen luetelmakohtaan «Bryssel» 7 miljoonan ecun määrärahan ja 834 000 ecun määrärahan mainitun momentin nojalla lukuun 100 «alustavat varaukset»; pyytää tämän johdosta pääsihteeriä laatimaan kertomuksen tulipalon torjuntajärjestelyistä rakennuksissa sekä turvajärjestelmän toiminnan edellytyksistä kiinteistöissä, jotka sijaitsevat Brysselissä; ottaa uudelleen talousarvioon momentin 207 «kiinteistöjen rakentaminen» p.m. merkillä varustettuna; ottaa lisäksi alamomenttiin 2110 «televiestintälaitteet» yhteensä 11 032 000 ecun määrärahan ja alamomenttiin 2311 «puhelin, sähke, teleksi, televisio» yhteensä 11 098 000 ecun määrärahan;

19. Ottaa momenttiin 209 «muut kiinteistömenot» 3 304 000 ecun määrärahan;

20. Toteaa, että parlamentin toiminnan kehitys kolmessa toimipaikassa merkitsee huomattavan kiinteistömäärän ylläpitoa; pyytää tämän johdosta pääsihteeriä laatimaan ennen vuoden 1996 talousarvioesityksen ensimmäistä käsittelyä arviointikertomuksen kyseisten palvelujen toimintatavasta ja järjestämisestä korostaen erityisesti hankintoja, kiinteistönhoitoa, välineistön hallintaa ja kiinteistöjen kunnossapitoa sekä niihin liittyvää varainhoitoa monivuotisella pohjalla; tämä ei kuitenkaan saa rajoittaa parlamentin varainhoitovuoden 1994 parlamentin tilinpäätöstä koskevassa päätöslauselmassaan 17. maaliskuuta 1995 (hallinnosta johtuvat menot) esittämää pyyntöä, että tilintarkastustuomioistuin tutkisi Strasbourgin IPE 4 -rakennuksen vuokrasopimuksen 15. heinäkuuta 1995 mennessä (( Kyseisen istunnon pöytäkirja, osa II, kohta 10));

21. Ottaa lukuun 100 «alustavat varaukset» 200 000 ecun summan 230 artiklan «Paperi- ja toimistotarvikkeet» nojalla ja toistaa pyyntönsä saada kertomus, jonka perusteella se voi todeta paperin kierrättämiseksi toteutetut käytännön toimenpiteet sekä uudelleenkäytön aloittamiseksi toteutetut toimenpiteet, joka esitettiin korjaavan ja täydentävän lisätalousarvion 1/95 yhteydessä;

22. Ottaa lukuun 101 «varaus ennakoimattomia menoja varten» 9 226 000 ecun määrärahan;

23. Palauttaa mieliin päätöslauselmansa 15. huhtikuuta 1995 talousarvion suuntaviivoista varainhoitovuodelle 1996 ja erityisesti halunsa korostaa tarvetta tuoda Euroopan kansalaisten saataville Euroopan unionin politiikkaa koskevia asianmukaisia tietoja, ja kehottaa toimivaltaisia laitoksia muuttamaan radikaalisti Euroopan parlamentin tiedotuspolitiikkaa yhdessä muiden Euroopan toimielinten kanssa; panee merkille, että sen toimivaltaiset elimet ovat hyväksyneet alaa koskevia suosituksia; katsoo, että näiden suositusten toteuttaminen talousarvion osalta edellyttää ulkopuolista tutkimusta, jolla on mitattava parlamentin kirjallisen ja audiovisuaalisen informaatiopolitiikan sekä vierailijoiden ohjelman vaikutus unionin kansalaisiin; pitää tässä yhteydessä välttämättömänä aloittaa viipymättä tarvittavat järjestelyt edellä tarkoitetun tutkimuksen valmistelemiseksi, jotta voidaan arvioida mahdolliset varainhoidolliset vaikutukset vuoden 1996 talousarvioesityksen ensimmäisessä käsittelyssä;

24. Pyytää lisäksi pääsihteeriä esittämään ennen vuoden 1996 talousarvioesityksen ensimmäistä käsittelyä konkreettisia ehdotuksia, joiden tarkoituksena on saada poliittisen viranomaisen vahvistamien suuntaviivojen ja varainhoitoasetuksen mukaisesti talousarviota toteuttavat virkamiehet mahdollisimman hyvin ymmärtämään vastuunsa;

IV. JÄSENTEN AVUSTAJAT

25. Palauttaa mieliin aikaisemmat jäsenten avustajia koskevat kantansa ja erityisesti päätöslauselmassaan 5. huhtikuuta 1995 esittämänsä vuoden 1996 talousarvion suuntaviivoja koskevan pyynnön; arvioi, että jäsenten avustajia koskevan käyttöön otettavan järjestelmän on täytettävä seuraavat vaatimukset: sen on

- koskettava Brysseliin sijoittautuneita työskenteleviä avustajia;

- oltava vapaaehtoinen;

- siinä on täsmennettävä, että järjestelmää käyttävät avustajat ovat Belgian sosiaaliturvan ja verotusjärjestelmän alaisia; siinä on oltava määräykset mekanismista, jolla korvataan Belgian sosiaalimenojen ja verotuksen ja Euroopan unionin jäsenvaltioiden vastaavaa työtä koskevan keskimääräisten sosiaalimenojen ja verotuksen erotus;

- perustuttava jäsenten valitsemisesta Euroopan parlamenttiin yleisillä, välittömillä vaaleilla annettuun säädökseen (( EYVL L 278, 8.10.1976));

katsoo lisäksi, että on tarpeen laatia samanaikaisesti ehdotus Brysseliin sijoittautuneita Euroopan parlamentin jäsenten avustajia koskevaksi henkilöstösäännöksi;

V. OIKEUSASIAMIES

26. Ottaa varainhoitovuodelle 1996, korjaavassa ja täydentävässä lisätalousarviossa 1/95 hyväksytyn nimikkeistön perusteella, oikeusasiamiehelle vuonna 1995 hyväksytyn 1,2 miljoonan ecun määrärahan tämän nimittämistä koskevan päätöksen tekemistä odoteltaessa;

27. Kehottaa julkaisemaan kunkin varainhoitovuoden päätteeksi kertomuksen Euroopan parlamentin politiikan painopisteistä Euroopan yhteisöjen talousarvion osalta, minkä keskeisenä tarkoituksena on antaa tietoja kansallisille parlamenteille;

28. Kehottaa puhemiestään välittämään tämän päätöslauselman kyseisille toimielimille.